Guvernul a adoptat, joi, Ordonanţa pentru modificarea şi completarea OUG 27/2022 prin care este eliminată taxa pe soare pentru prosumatori. Prin această ordonanță se actualizează și schema de sprijin pentru toţi consumatorii de energie electrică şi gaze naturale. Ministerul Energiei a precizat că urmează scăderea preţurilor pentru următoarele 12 luni.
Au fost aduse modificări la OUG 27 care vor duce la scăderea preţului cu care producătorii vând fără a fi supraimpozitaţi de la 450 lei/MWh la 400 lei/MWh pentru energie electrică, respectiv de la 150 lei/MWh la 120 lei/MWh pentru gaze naturale.
Prin modificarea OUG 27 este eliminată posibilitatea introducerii taxei pe soare pentru prosumatori şi se continuă schema de sprijin pentru consumatorii de energie electrică şi gaze naturale.
Sebastian Burduja, ministrul Energiei: "Aşa cum am promis, menţinem mecanismul de plafonare a preţurilor la energie şi gaze încă un an, până la 31 martie 2025, pentru ca populaţia, dar şi companiile, în calitate de consumatori finali, să rămână în continuare protejaţi faţă de o eventuală volatilitate de pe piaţa energiei şi gazelor naturale, în actualele condiţii de impredictibilitate pe plan global.
Avem în acest moment o piaţă care a trecut de perioada tulbure şi incertitudine. Am asigurat şi ne dorim să asigurăm stabilitate.
Suntem printre ţările din UE în care preţurile au scăzut chiar sub pragurile de plafon şi cel mai des întâlnim asta la facturile de gaz şi la consumatorii de energie electrică cu un consum de peste 300 kWh/lună.
De asemenea, mi-am respectat promisiunea de a elimina posibilitatea introducerii aşa-numitei taxei pe soare, pentru că ne dorim susţinerea prosumatorilor şi un sistem energetic modern, descentralizat, digitalizat şi decarbonizat."
Ceea ce nu spune ministrul Energiei este că statul român plătește în continuare diferența de preț de la prețul real (unul în continuă scădere) și până la plafonul maxim admis, de la bugetul de stat având de câștigat nejustificat doar furnizorii.
Oficial, ministrul Energiei invocă volatilitatea pieței, în sensul în care teoretic ar vrea să preîntâmpine o eventuală explozie a prețurilor. Cum tendința este de scădere, iar o eventuală plafonare poate fi oricând reintrodusă, dacă va fi cazul, argumentele venite dinspre Ministerul Energiei nu stau deloc în picioare, în fapt fiind "subvenționați" nejustificat actorii de pe piața furnizării de energie.